《读南华外篇述以四言十五章 其二 马蹄》
明代·郭之奇

万物一马，万马一蹄。蹄践霜雪，历块轻泥。风入四骤，功使轮低。

马之真性，水草陆溪。自逢伯乐，衡整轭齐。误求知己，毕世愁嘶。

诡衔窃辔，逼而毁题。罪马云盗，马不任诋。譬诸埴木，情与用暌。

陶誇冶造，匠侈绳𠜱。具曰予善，岂非大迷。我思太古，至德之畦。

茫乎山海，绝彼径蹊。其行若卧，其歌似啼。安得仁义，溷我龆齯。

残朴为牺，毁玉为圭。天下之心，南北东西。人马连鸡，曷可共栖。

马悲橛饰，人乐天倪。寄言治者，鞭策少携。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。